### 14.    Orientering om ruteføring i projekt Istidsruten

**Åbent**

Sagsnr.: 326-2015-42477       [adresse]: 05.04.00           Dokumentnr.:
326-2016-422530

**Sagstype**

Orientering.

**Resume og sagens baggrund**

Kalundborg Kommune er partner i projekt Istidsruten, støttet
af Nordea-fonden. Der er tale om en ca. 250 km lang cykelrute gennem 5 kommuner
og 4 oplevelsesområder i Midt- og [adresse], med istidens
landskabsdannelse som tema. Projektet skal i 2017 udpege den præcise cykelrutes
forløb. Derfor vil private lodsejere m.fl. langs den påtænkte rute blive kontaktet
af projektet, med henblik på at indgå frivillige aftaler om offentlig adgang.

**Indstillinger**

Chefen for Plan, Byg og Miljø indstiller, at udvalget tager
orienteringen til efterretning, således at man i projektet kan arbejde videre
med den skitserede ruteføring i samarbejde med lodsejerne på ruten.

**Behandling**

Kultur- og Fritidsudvalget, Teknik- og Miljøudvalget.

**Sagsfremstilling**

*Baggrund*

[adresse], Kalundborg, Sorø, Lejre og Holbæk kommuner er
gået sammen med Geopark Odsherred, [adresse] Lejre, Naturpark [adresse] og
Brorfelde Observatorium om at skabe en sammenhængende cykelrute, der går gennem
alle fem kommuner (jf. Bilag 1 og 2). I 2016-2017 arbejdes der på et
forprojekt, som skal danne opbakning til og grundlag for en fondsansøgning, til
finansiering og etablering af selve cykelruten.

*Istidsruten rammer og formål*

Istidsruten skal fysisk og mentalt forbinde
oplevelsesområder, oplevelsessteder og lokale aktører på en måde, der gør Midt-
og [adresse] til et samlet område, der er attraktivt at besøge, arbejde
i, bo i og opholde sig i (jf. Bilag 3).

Med Istidsruten vil kommuner og oplevelsesområder i
samarbejde byde på spændende og anderledes oplevelser bundet op omkring
istidens landskabsdannelse. Istidsrutens ambition er at skabe forbindelse
mellem de oplevelser, der allerede er udviklet i oplevelsesområderne, og at
skabe det ”kit” der skaber ekstra udvikling til området, ved at binde det hele
sammen og skabe overblik.  Midt- og [adresse] har potentiale til meget
mere med et samlet tilbud, end de forskellige områder kan gøre det
enkeltstående.

Forprojektet finder også frem til de lokale ildsjæle,
foreninger og virksomheder, der brænder for at få mulighed for at formidle
deres lokalområde, deres historie eller de helt unikke steder, som kun de
lokale kender til. Med Istidsruten vil vi give alle mulighed for at udvikle
oplevelser, der, som perler på en snor - og forbundet af Istidsruten - skal forbinde
Midt- og [adresse] i ét samlet formidlingsområde.

Cykelruten bliver også en sund og attraktiv måde, for både
turister og lokale, at komme rundt til områdets spændende oplevelser, med
mulighed for undervejs at lære om, og opleve kultur, historie, naturvidenskab,
flora og fauna, dyreliv m.v.

Istidsruten skal dermed blive et nyt, bærende ikon for et
samlet oplevelsesområde i Midt- og [adresse].

*Økonomi*

Partnerne i projektet har fra Nordea-fonden og LAG, opnået
et tilskud på ca. 1.300.000 kr. til et forprojekt der skal sikre udarbejdelsen
af en projektansøgning om etableringen af både cykelrute og formidlingssteder
undervejs.  Selve implementeringen forventes at koste mellem 15 og 20 millioner
kroner, som også betales af tilskud fra fonde og puljer. Løbende udgifter til
drift, herunder vedligehold af skiltning mv. vil skulle afholdes af Kalundborg
Kommune.

*Udpegning af ruteforløb*

Forprojektet skal skabe det samarbejde og den enighed blandt
aktørerne i området hos de lokale aktører, der gør det muligt at udarbejde den
fælles ansøgning til Nordea-fonden vedrørende implementeringen af cykelruten.
Det gælder bl.a. ruteføring, udvikling af nedslagssteder og lokale ’sløjfer’
m.v.

Ruteføringen på Istidsruten vil så vidt muligt ske ad
eksisterende veje og stier. Kun i nogle kommuner og på korte strækninger
forventes det, at der bliver behov for at etablere ny sti.

For at skabe et ruteforløb som er attraktivt for cyklister,
er det dog vigtigt at undgå bl.a. trafikerede veje, omveje og strækninger uden
landskabelig variation. Derfor vil der nogle steder langs ruten være behov for
at lade ruten forløbe ad både private veje og private fællesveje.

*Kontakt til lodsejere og brugere af private fællesveje*

For at sikre et attraktivt ruteforløb, vil projektet
kontakte relevante lodsejere i løbet af januar og februar 2017, med henblik på
at afklare, om der kan indgås frivillige aftaler om skiltning af Istidsruten
langs de foretrukne veje og stier på private jorder.

For private fællesveje i det åbne land kan kommunen
bestemme, at vejene skal have status som offentlig sti (jf. privatvejslovens §
2a). Det kræver ikke godkendelse fra brugerne af vejen, men der skal som
udgangspunkt ske høring forinden. Vejen kan bibeholdes som privat fællesvej, og
kommunen skal herefter afholde en forholdsmæssig andel af udgifterne til vedligeholdelse,
der svarer til sliddet fra cykelbrugerne.

Projektet vil i videst muligt omfang sikre dialog med og
accept fra brugere/ejere af berørte private fællesveje, og tage udgangspunkt i
at privatvejslovens § 2a. anvendes til at sikre status som offentlig sti, hvor
det skønnes nødvendigt for at sikre en attraktiv rute.

*Tidsplan og udvalgsbehandling*

I januar og februar 2017, vil projektet arbejde med at
fastlægge et endeligt forslag til ruteføring gennem de 5 kommuner. Herunder vil
projektet sikre tilslutning fra/indgå aftaler med berørte private lodsejere
mht. adgang og skiltning.

I løbet af sommeren 2017 skal den fælles ansøgning til det
endelige projekt færdiggøres. I det omfang projektet omfatter etablering af ny
sti, beslutninger om ændring af privat fællesvej til offentlig sti, eller
eventuelle økonomiske forpligtelser for Kalundborg Kommune, vil Teknik- og
Miljøudvalget få sagen forelagt til beslutning forinden.

**Økonomiske konsekvenser**

Udgifter til forprojektet samt til etablering af selve
ruten, skiltning og nedslagspunkter afholdes af fonde og puljer.

I det omfang der eventuelt skal etableres nye stier på
enkelte korte strækninger, kan der dog blive tale om kommunal medfinansiering i
mindre omfang. Ruteforslaget gennem Kalundborg er dog lagt således, at det
følger eksisterende vej- og stiforløb.

Løbende udgifter til drift, herunder vedligehold af
skiltning mv. vil skulle afholdes af Kalundborg Kommune.

**Kultur- og Fritidsudvalgets
møde den 9. januar 2017:**

Godkendt.

**Bilag**

|  |  |
| --- | --- |
| Bilag 1 - Istidsruten gennem Kalundborg Kommune | 326-2016-423050 |
| Bilag 2 - Hovedruten for Istidsruten | 326-2016-423057 |
| Bilag 3 - Kort beskrivelse af projekt Istidsruten | 326-2016-423067 |